**VADĪBAS ZIŅOJUMS**

|  |
| --- |
|  |
|  |

Rīga

Dokumenta datums ir tā

elektroniskās parakstīšanas laiks Nr.570

Par Latvijas Valsts prezidenta kancelejas

vadības ziņojumu

**Latvijas Valsts prezidenta kancelejas juridiskais statuss un struktūra**

Latvijas Valsts prezidenta kanceleja (turpmāk – Valsts prezidenta kanceleja) ir Valsts prezidenta atbalsta iestāde, un tā darbojas tiešā Valsts prezidenta pakļautībā.

Valsts prezidenta kanceleja ir patstāvīga institūcija, tai ir zīmogs ar Latvijas Republikas lielā valsts ģerboņa attēlu un pilnu nosaukumu.

Valsts prezidenta kancelejas uzdevums ir nodrošināt Latvijas Republikas Satversmē (turpmāk  Satversme) un normatīvajos aktos nostiprināto Valsts prezidenta darbību un funkciju izpildi.

Valsts prezidenta kanceleja savā darbībā ievēro Satversmi un citus normatīvos aktus, Valsts prezidenta dotos norādījumus un darba uzdevumus, Valsts prezidenta kancelejas nolikumu. Valsts prezidenta kanceleju vada Valsts prezidenta iecelts kancelejas vadītājs. Valsts prezidenta kancelejas vadītāja prombūtnes laikā kancelejas vadītāja pienākumus izpilda kancelejas vadītāja vietnieks vai cita ar kancelejas vadītāja rīkojumu noteikta amatpersona.

Valsts prezidenta kancelejas sastāvā ir Valsts prezidenta kancelejas vadītājs, Valsts prezidenta kancelejas vadītāja vietnieks, Valsts prezidenta padomnieki, kā arī  šādas struktūrvienības un darbinieki:

1. Sekretariāts;
2. Valsts prezidenta protokols;
3. Preses dienests;
4. Juridiskā nodaļa;
5. Apžēlošanas dienests;
6. Ordeņu kapitula sekretārs;
7. Valsts heraldikas komisijas priekšsēdētāja vietnieks administratīvajos jautājumos;
8. Funkciju nodrošinājuma nodaļa;
9. Administratīvā nodrošinājuma nodaļa;
10. Saimnieciskā nodrošinājuma nodaļa.

Valsts prezidenta kanceleja normatīvajos aktos noteiktajā kārtībā un apjomā nodrošina arī Nacionālās drošības padomes, Militārās padomes, Valsts heraldikas komisijas un Valsts prezidenta izveidoto konsultatīvo un pētniecisko komisiju un darba grupu darbību.

**Valsts prezidenta kancelejas darbības mērķis un uzdevumi**

Valsts prezidenta kancelejas uzdevums ir nodrošināt Latvijas Republikas Satversmē un normatīvajos aktos nostiprināto Valsts prezidenta darbību un funkciju izpildi, kas ietver:

1. ārpolitikas jomā – reprezentējot valsti starptautiski un pieņemot diplomātiskos pārstāvjus, sadarbībā ar Saeimu, Ministru kabinetu un Ārlietu ministriju plānot un organizēt ārvalstu vizītes un ārvalstu amatpersonu vizītes pie Valsts prezidenta, sagatavot ārvalstu vēstnieku akreditācijas, nodrošināt Latvijas diplomātisko pārstāvju iecelšanu un nodrošināt citu valstu diplomātisko pārstāvju pieņemšanu;
2. likumdošanas jomā – sagatavot Saeimā pieņemto un Valsts prezidenta kancelejā saņemto likumu izsludināšanu, kā arī likumu izsludināšanas apturēšanu normatīvajos aktos noteiktajā kārtībā, sagatavot un iesniegt Valsts prezidentam nepieciešamo informāciju attiecībā uz likumu otrreizējas caurlūkošanas lūgumiem, kā arī nodrošināt darbības, kas saistītas ar likumu atgriešanu Saeimā otrreizējai caurlūkošanai, koordinēt Valsts prezidenta likumdošanas iniciatīvu un likumprojektu izstrādi, un nodrošināt to iesniegšanu Saeimā;
3. valsts drošības un militārajā jomā – nodrošināt Nacionālās drošības padomes, tās sekretariāta un Valsts prezidenta militārās padomes darbību, pārzināt un koordinēt Nacionālās drošības padomes un Valsts prezidenta militārās padomes lietvedības dokumentu apriti, kā arī sadarbību ar Valsts drošības institūcijām un Nacionālo Bruņoto spēku struktūrvienībām;
4. nodrošināt Valsts prezidenta apžēlošanas tiesības izmantošanu;
5. nodrošināt Ordeņu kapitula darbību, kārtot tā lietvedību, organizēt Valsts apbalvojumu izgatavošanu, kontrolēt to izgatavošanas procesu un glabāt nepiešķirtos valsts apbalvojumus un tos valsts apbalvojumus, kuri dažādu iemeslu dēļ nav pasniegti vai pēc pasniegšanas saņemti atpakaļ;
6. pārzināt Valsts prezidenta izveidoto konsultatīvo vai pētniecisko komisiju, padomju un darba grupu lietvedību;
7. plānot un organizēt Valsts prezidenta darba kārtību un ar to saistītos pasākumus;
8. garantēt noteiktās procesuālās kārtības ievērošanu, realizējot Satversmē nostiprinātās Valsts prezidenta tiesības un pienākumus;
9. nodrošināt Valsts prezidentu ar savlaicīgu un vispusīgu informāciju par aktuāliem iekšpolitikas un ārpolitikas jautājumiem;
10. atbilstoši Valsts prezidenta noteiktajām prioritātēm sastādīt un pārvaldīt Valsts prezidenta kancelejas budžetu, kā arī nodrošināt tā lietderīgu izmantošanu;
11. informēt sabiedrību par Valsts prezidenta darbību, darba kārtību, pieņemtajiem lēmumiem un paziņojumiem;
12. pārzināt Valsts prezidenta lietvedību un nodrošināt dokumentu un citu materiālu arhivēšanu;
13. kārtot sevišķo lietvedību;
14. nodrošināt slepenības režīma ievērošanu;
15. nodrošināt valsts un diplomātiskā protokola normu ievērošanu Valsts prezidenta, viņa dzīvesbiedres un Valsts prezidenta kancelejas darba kārtības pasākumos,
16. realizēt normatīvajos aktos noteiktās funkcijas personu, kuras ieņēma Valsts prezidenta amatu, darbības nodrošināšanā.

**Būtiskākās izmaiņas, kas notikušas pārskata gadā**

2015.gadā tuvojoties Andra Bērziņa prezidentūras noslēgumam notika Valsts prezidenta vēlēšanas. Tajās par Valsts prezidentu Saeima ievēlēja Raimondu Vējoni. 2015.gada 8.jūlijā viņš sāka pildīt Valsts prezidenta pienākumus amatā nomainot Andri Bērziņu. Šis pārskats par 2015.gadu atspoguļo Andra Bērziņa prezidentūru laika posmā no 2015.gada 1.janvāra līdz 7.jūlijam (turpmāk tekstā - Andra Bērziņa prezidentūras laiks (01.01.2015.-07.07.2015.)), kā arī posmu Raimonda Vējoņa prezidentūras laikā no viņa stāšanās amatā 2015.gada 8.jūlija līdz 2015.gada 31.decembrim (turpmāk tekstā - Raimonda Vējoņa prezidentūras laiks (08.07.2015.-31.12.2015.)).

**2015.gada budžets un bilance**

**Valsts prezidenta kancelejas 2015.gada budžeta asignējumi**

Saskaņa ar likumu „Par valsts budžetu 2015.gadam”, Valsts prezidenta darbības nodrošināšanai no valsts budžeta 2015.gadā bija piešķirti EUR 8’356’674, tajā skaitā EUR 4’872’255 – lai nodrošinātu Rīgas pils Priekšpils aprīkojuma un mēbeļu restaurāciju, jaunu reprezentācijas mēbeļu iegādi un izgatavošanu pēc analoga, saskaņā ar Ministru kabineta 2014.gada 3.novembra rīkojumu Nr.625 „Par finansējuma piešķiršanu Rīgas pils Priekšpils un Austrumu piebūves projekta izdevumu segšanai”.

Valsts prezidenta kancelejas budžeta līdzekļi tiek plānoti vienā budžeta programmā „Valsts prezidenta darbības nodrošināšana”. Valsts prezidenta darbības nodrošināšanai līdzekļi no citiem budžetiem nav piešķirti.

Nodrošinot Valsts prezidenta kancelejas darbību, 2015.gadā no piešķirtajiem pamatbudžeta līdzekļiem izlietoti EUR 4’435’115 eiro jeb 53.07 %; EUR 3’921’559 atmaksāti valsts budžetā kā slēgtie budžeta asignējumi. Neapgūto līdzekļu apjoms skaidrojams ar to, ka Rīgas Pils Priekšpils restaurācijas un rekonstrukcijas pabeigšanas termiņš iepriekš tika plānots 2015.gada 1.novembris un nomas maksas sākuma termiņš -  3.novembris. Ņemot vērā to ka objekts 2015.gadā netika nodots ekspluatācijā, piešķirtais finansējums nomas maksai netika izlietots, bet kapitālieguldījumiem tika izlietots daļēji.

**Paskaidrojumi par Valsts prezidenta kancelejas 2015.gada bilances posteņiem**

Aktīvs (atlikumi uz 31.12.2015.)

1. Nemateriālie ieguldījumi – EUR 25’081, tajā skaitā:
	1. Licences, koncesijas un patenti, preču zīmes un tamlīdzīgas tiesības EUR 25’081
2. Pamatlīdzekļi – EUR 1’934’394, tajā skaitā:
	1. Pārējie pamatlīdzekļi EUR 658’293
	2. Pamatlīdzekļu izveidošana EUR 1’113’871
	3. Avansa maksājumi par pamatlīdzekļiem EUR 162’230
3. Apgrozāmie līdzekļi – EUR 174’555, tajā skaitā:
	1. Krājumi EUR 131’312
	2. Debitori EUR 300
	3. Nākamo periodu izdevumi un avansi par pakalpojumiem un projektiem EUR 42’943

Pasīvs (atlikumi uz 31.12.2015.)

1. Budžeta izpildes rezultāti – EUR 2’030’188, tajā skaitā:
	1. Iepriekšējo pārskata gadu budžeta izpildes rezultāts EUR 690’784
	2. Pārskata gada budžeta izpildes rezultāts EUR – 1’339’404
2. Īstermiņa saistības – EUR 103’842, tajā skaitā:
	1. Īstermiņa saistības pret piegādātājiem un darbuzņēmējiem – EUR 4’594
	2. Īstermiņa uzkrātās saistības – EUR 93’157
	3. Nodokļi un sociālās apdrošināšanas maksājumi – EUR 6’091.

**Personāls - būtiskākās izmaiņas, kas notikušas pārskata gadā**

Valsts prezidenta Andra Bērziņa prezidentūras laikā (01.01.2015.-07.07.2015.) tika noslēgti 4 jauni darba līgumi, bet izbeigtas darba tiesiskās attiecības ar 7 darbiniekiem.

Ņemot vērā, ka 2015.gadā sadarbībā ar valsts akciju sabiedrību „Valsts nekustamie īpašumi” un Rīgas pils atjaunošanas padomi notika intensīvs darbs pie Rīgas pils rekonstrukcijas – restaurācijas projekta realizācijas, 2015.gada martā, lai nodrošinātu Valsts prezidenta kancelejas kā Rīgas pils nomnieka interešu pārstāvību Rīgas pils rekonstrukcijas, restaurācijas un iekārtošanas laikā, tika izveidota jauna amata vieta Saimnieciskā nodrošinājuma nodaļā.

Valsts prezidenta Raimonda Vējoņa prezidentūras laikā (08.07.2015.-31.12.2015.) tika noslēgti 12 jauni darba līgumi un izbeigtas darba tiesiskās attiecības ar 4 darbiniekiem.

Saistībā ar strukturālajām izmaiņām Valsts prezidenta kancelejas amatu sarakstā atjaunots Valsts prezidenta likumdošanas un juridiskā padomnieka amats un izveidots jauns – Valsts prezidenta konstitucionālo tiesību padomnieka amats. Valsts prezidenta likumdošanas un juridiskā padomnieks un Valsts prezidenta konstitucionālo tiesību padomnieks kopīgi organizē un īsteno Juridiskās nodaļas darbību.

Lietderības apsvērumu dēļ uzņēmuma līgumu skaits samazināts līdz minimumam, 2015.gadā noslēdzot vien 4 uzņēmuma līgumus ar fiziskām personām.

Ņemot vērā Valsts prezidenta Andra Bērziņa pilnvaru termiņa beigas un Valsts prezidenta Raimonda Vējoņa pilnvaru termiņa sākumu, ir izdots jauns Valsts prezidenta kancelejas nolikums un apstiprināti 5 Valsts prezidenta izveidoto konsultatīvo un pētniecisko komisiju nolikumi.

Papildus iepriekš minētajam, kā arī ņemot vērā izmaiņas ārējos normatīvajos aktos, kā arī Valsts prezidenta kancelejas strukturālās izmaiņas un nepieciešamību nodrošināt iepriekš izstrādāto iekšējo normatīvo aktu atbilstību grozījumiem ārējos normatīvajos aktos, kā arī to piemērošanu faktiskajiem apstākļiem, 2015.gadā tika izdoti 13 jauni un aktualizēti 3 iepriekš izdotie Valsts prezidenta kancelejas darbību reglamentējošie iekšējie normatīvie akti, kā arī apstiprināti 18 amata apraksti un izdoti 822 Kancelejas vadītāja rīkojumi.

**Valsts prezidenta kancelejas 2015.gada darbības pārskats**

**Vizītes**

Viena no Valsts prezidenta kancelejas darbības jomām ir nodrošināt un organizēt Valsts prezidenta vizītes gan pa Latviju, gan ārpus valsts robežām; kā arī organizēt ārvalstu augstāko amatpersonu vizītes Latvijā un nodrošināt Valsts prezidenta tikšanās ar citu valstu un starptautisku organizāciju amatpersonām, kas viesojas Latvijā.

Andra Bērziņa prezidentūras laikā (01.01.2015.-07.07.2015.) Valsts prezidents ir devies 5 ārvalstu vizītēs: valsts vizītēs uz Norvēģiju un Somiju; oficiālajā vizīte uz Austriju; darba vizītēs uz Itāliju un Vāciju. Šajā laikā Valsts prezidents vizītēs Latvijāir uzņēmisPolijas,Igaunijas, Gruzijas prezidentus, Zviedrijas kroņprincesi, Nīderlandes princesi, NATO ģenerālsekretāru, UNESCO ģenerāldirektori un citas augstas amatpersonas. Latvijas prezidentūras Eiropas Savienības Padomē ietvaros notikušā Austrumu partnerības samita laikā viņš uzņēmis: Armēnijas, Kipras, Čehijas, Francijas, Lietuvas, Moldovas, Rumānijas, Slovākijas un Ukrainas prezidentus; Austrijas un Vācijas Federālos kanclerus; Beļģijas, Bulgārijas, Horvātijas, Dānijas, Igaunijas, Somijas, Gruzijas, Grieķijas, Ungārijas, Itālijas, Maltas, Polijas, Portugāles, Slovēnijas, Zviedrijas un Nīderlandes premjerministrus; Lielbritānijas, Azerbaidžānas un Baltkrievijas ārlietu ministrus, Īrijas Eiropas lietu ministru, Luksemburgas ārlietu un Eiropas lietu ministru, Spānijas valsts sekretāru, Eiropas Komisijas prezidentu, Eiropas Padomes prezidentu, Eiropas Parlamenta prezidentu.

Pārskata gadā Raimonda Vējoņa prezidentūras laikā (08.07.2015.-31.12.2015.) Valsts prezidents ir devies 11 ārvalstu vizītēs:oficiālajā vizītē Ukrainā; darba vizītes Igaunijā (divreiz), Lietuvā (divreiz), Vācijā, Amerikas Savienotajās Valstīs, Beļģijā, Rumānijā, Francijā, Polijā. Valsts prezidents vizītēs Latvijā ir uzņēmisLietuvas prezidenti, Ukrainas premjerministru, Igaunijas ārlietu ministri,Amerikas Savienotu valstu senatorus, Gruzijas aizsardzības ministru, ASV spēku virspavēlnieku Eiropā un NATO spēku virspavēlnieku Eiropā, Amerikas Savienoto Valstu speciālo spēku komandieri, Eiropas Savienības Lauksaimniecības komisāru, Starptautiskās hokeja federācijas prezidentu un citas amatpersonas.

Andra Bērziņa prezidentūras laikā (01.01.2015.-07.07.2015.) Valsts prezidents ir devies divās novadu vizītēs. Viņš ir apmeklējis Gulbenes un Bauskas novadus, kur ticies ar novadu pašvaldību vadību un deputātiem, iedzīvotājiem, apmeklējis izglītības iestādes un nozīmīgākos uzņēmumus, kā arī piedalījies sabiedriskos pasākumos.

Raimonda Vējoņa prezidentūras laikā (08.07.2015.-31.12.2015.) Valsts prezidents ir devies darba vizītēs uz astoņiem novadiem un republikas nozīmes pilsētām. Viņš ir apmeklējis Krāslavas, Grobiņas, Madonas, Dundagas un Vecpiebalgas novadus, kā arī Liepājas, Jēkabpils un Jelgavas pilsētas. Vizīšu ietvaros Raimonds Vējonis ticies ar attiecīgo pašvaldību vadību un deputātiem, iedzīvotājiem, apmeklējis izglītības iestādes, viesojies novadiem un pilsētām nozīmīgos uzņēmumos, viesojies zemnieku saimniecībās, sniedzis intervijas reģionālajiem medijiem, kā arī piedalījies svinīgos un sabiedriskos pasākumos, kas norisinājās pašvaldībās vizīšu dienās.

Latvijas novadus Valsts prezidents apmeklē arī dažādu pasākumu ietvaros,piemēram, sabiedriski nozīmīgu objektu vai pasākumu atklāšanas reizēs un piedaloties reģionālas vai nacionālas nozīmes sporta, kultūras un sabiedrības notikumos. Andra Bērziņa prezidentūras laikā (01.01.2015.-07.07.2015.) tika apmeklēti Latvijas pilsētas un novadi šādos pasākumos:

1. Videi veltīti pasākumi: Nacionālā Botāniskā dārza Salaspilī oranžērijas svinīgā atklāšana; Lielajā Talkā Raunā; „Likteņdārza” apmeklējums;
2. Uzņēmumu apmeklējumi: A/S „Olainfarm” jaunās gatavo zāļu formu ražotnes Olainē atklāšana; uzņēmuma „Peruza” Ropažu novadā apmeklējums;
3. Drošībai veltīts pasākums: Starptautisko militāro mācību „SUMMER SHIELD XII (2015)” apmeklējums.
4. Kultūras notikums: Jāņa Čakstes memoriālā muzeja „Auči” Ozolnieku novadā apmeklējums.

Raimonda Vējoņa prezidentūras laikā (08.07.2015.-31.12.2015.) apmeklēti Latvijas pilsētas un novadi šādos pasākumos:

1. Kultūras notikumi: starptautiskā folkloras festivāla „Baltica” dižkoncerts Rēzeknē; „Jūrmalas festivāla” atklāšanas koncerts; Siguldas XXIII Starptautiskie Opermūzikas svētki; Ineses Galantes mūzikas festivāls „Summertime”; Romu kultūras festivāls un Liepājas koncertzāles „Lielais dzintars” atklāšana;
2. Sporta notikumi: Valsts prezidenta balvas izcīņas sacensību vieglatlētikā atklāšana Valmierā; pirmā Veselības maršruta Latvijā atklāšana Ogrē; kā arī 25.Vienības tautas velobrauciens Siguldā;
3. Sabiedriski nozīmīgi notikumi: Ogres pilsētas svētki; ziedojumu akcijas „Top Latvijas Likteņdārzs!” koncerts Koknesē; Vissvētākās Jaunavas Marijas debesīs uzņemšanas svētki Aglonā un 17.Latvijas politiski represēto personu salidojums Ikšķilē;
4. Videi veltīts pasākums: Meža dienu pasākums Krimuldas novadā;
5. Drošībai veltīti pasākumi: bezpilota lidaparātu viesu dienas pasākums Lielvārdes aviācijas bāzē un Valsts apdraudējuma pārvarēšanas mācībss „Kristaps 2015” Lielvārdē.

**Darbība likumdošanas jomā**

**Otrreizējai caurlūkošanai nodotie likumi**

Valsts prezidents Raimonds Vējonis 2015.gada 7.novembrī nodeva likumu “Grozījumi Elektronisko plašsaziņas līdzekļu likumā” Saeimai otrreizējai caurlūkošanai, uzskatot, ka likums pieņemts, neievērojot labas likumdošanas principu un lemts par sasteigtu risinājumu Latvijas valstiskumam un sabiedrībai būtiskā jautājumā. Saeimas pieņemtais likums “Grozījumi Elektronisko plašsaziņas līdzekļu likumā” paredz izmaiņas prasībās pārejai uz elektronisko plašsaziņas līdzekļu radio programmu apraidi vienā valodā – valsts valodā vai svešvalodā. Iepazīstoties ar daudzajiem lūgumiem neizsludināt Saeimas pieņemto likumu, likuma izstrādes materiāliem, kā arī likuma otrreizējai caurlūkošanai veltītajā sanāksmē izskanējušajiem viedokļiem, Valsts prezidents secināja, ka nav veikts pienācīgs lēmuma ietekmes izvērtējums. Likuma normas, kas tika grozītas, vēl tikai 2014.gada 23.oktobrī tika pieņemtas ar skaidri definētiem mērķiem stiprināt latviešu valodas konstitucionālo statusu un tās lomu kultūrvidē. Pamatojums, kāpēc nepieciešamas steidzamas izmaiņas sabiedrībai tik būtiskā jautājumā un kas ir mainījies tikai nedaudz vairāk kā gada laikā pēc regulējuma pieņemšanas, netika rasts arī likuma otrreizējai caurlūkošanai veltītajā sanāksmē.

Valsts prezidenta otrreizējās caurlūkošanas pieprasījums pieejams: [www.president.lv/images/modules/art\_description/file/23550/20151107-vestule.PDF](http://www.president.lv/images/modules/art_description/file/23550/20151107-vestule.PDF)

**Likumdošanas iniciatīvas**

2015.gada 2.novembrī  Valsts prezidents Raimonds Vējonis, pamatojoties uz Satversmes 65.pantu, Saeimas priekšsēdētājai iesniedza likumprojektus, lai būtu iespējams efektīvāk reaģēt uz valsts apdraudējuma situācijām, iesniedzot trīs likumprojektus: “Grozījumi Nacionālās drošības likumā”, “Grozījums Nacionālo bruņoto spēku likumā” un “Grozījums Ministru kabineta iekārtas likumā”;

Likumprojekta “Grozījumi Nacionālo drošības likumā” (pieejams: [www.president.lv/images/modules/items/PDF/nacionalas-drosibas-likums.PDF](http://www.president.lv/images/modules/items/PDF/nacionalas-drosibas-likums.PDF)) mērķis ir pilnveidot valsts augstāko amatpersonu un institūciju rīcības regulējumu valsts ārēja apdraudējuma gadījumā, lai tās efektīvāk varētu novērst valsts neatkarības, tās konstitucionālās iekārtas un teritoriālās integritātes apdraudējumus. Likumprojektā ietverta kara laika definīcija un noteikts, ka virspavēlnieks kā leģitīma valsts varas institūcija kara laikam savas pilnvaras rīkoties tas iegūst tikai tad, ja Ministru kabinets valsts apdraudējuma radīto iemeslu dēļ ir aizkavēts pildīt savas funkcijas un rodas neatliekama nepieciešamība pieņemt attiecīgus valsts aizsardzības lēmumus. Papildus likumprojekts paredz, ka nacionālās drošības sistēmas subjektiem nevar aizliegt izpildīt Nacionālās drošības likumā paredzētos pienākumus nekavējoties reaģēt uz militāru agresiju.

Likumprojekts “Grozījums Nacionālo bruņoto spēku likumā” (pieejams: [www.president.lv/images/modules/items/PDF/nacionalo-brunoto-speku-likums.PDF](http://www.president.lv/images/modules/items/PDF/nacionalo-brunoto-speku-likums.PDF) )  vērsts uz to, lai nodrošinātu Ministru kabineta un Nacionālo bruņoto spēku vadības ātru un efektīvu sadarbību un informācijas apmaiņu kara vai izņēmuma stāvokļa laikā, lai pārvarētu valsts apdraudējumu un likvidētu tā sekas. Likumprojekts paredz, ka kara vai izņēmuma stāvokļa laikā Nacionālo bruņoto spēku komandieris vai viņa pilnvarota persona piedalās Ministru kabineta sēdēs ar padomdevēja tiesībām.

Likumprojekts “Grozījums Ministru kabineta iekārtas likumā” (pieejams: [www.president.lv/images/modules/items/PDF/ministru-kabineta-iekartas-likums.PDF](http://www.president.lv/images/modules/items/PDF/ministru-kabineta-iekartas-likums.PDF)) ļaus nodrošināt Ministru kabineta efektīvu rīcību valsts apdraudējuma gadījumā. Lai būtu iespējams efektīvi reaģēt uz valsts apdraudējuma situācijām un tiktu nodrošināta operatīva informācijas aprite un lēmumu pieņemšana, likumprojekts kara vai izņēmuma stāvokļa laikā Ministru kabinetam ļauj pieņemt lēmumus, ja Ministru kabineta sēdē piedalās Ministru prezidents un vismaz trīs citi ministru kabineta locekļi.

Saeima 2016.gada 25.februārī, galīgajā lasījumā pieņēma minētos [grozījumus Nacionālās drošības likumā](http://titania.saeima.lv/LIVS12/saeimalivs12.nsf/webSasaiste?OpenView&restricttocategory=433/Lp12), [Nacionālo bruņoto spēku likumā](http://titania.saeima.lv/LIVS12/saeimalivs12.nsf/webSasaiste?OpenView&restricttocategory=434/Lp12) un [Ministru kabineta iekārtas likumā](http://titania.saeima.lv/LIVS12/saeimalivs12.nsf/webSasaiste?OpenView&restricttocategory=435/Lp12).

[**Valsts prezidenta viedoklis būtiskos tiesiskā regulējuma jautājumos**](http://www.president.lv/pk/content/?cat_id=9295&lng=lv)

Valsts prezidents Raimonds Vējonis 2015.gada 6.novembrī nosūtījis vēstuli Saeimas Budžeta un finanšu (nodokļu) komisijai, rosinot papildināt Likumu par budžetu un finanšu vadību un nosakot, ka valdībai jāveic pastāvīga valsts budžeta izdevumu un funkciju izvērtēšana atbilstoši valsts attīstības mērķiem. Valsts prezidenta ierosinājums iesniegts, lai turpmāk valsts budžeta bāzes izdevumi būtu caurskatāmāki un tiktu nodrošināta lielāka parlamentārā kontrole pār budžeta veidošanu un izpildi. Likuma papildinājumi nodrošinātu valsts budžeta izdevumu stratēģisku izvērtēšanu, kā arī dotu iespēju īstenot sistēmisku pieeju mērķtiecīgai un efektīvai ierobežoto valsts budžeta līdzekļu sadalei. Valsts Prezidenta iniciatīva paredz, ka Ministru kabinetam atbilstoši noteikumi jāizdod un prioritāri vērtējamo valsts politikas jomu, nozaru un valsts funkciju saraksts jānosaka līdz 2016.gada 1.martam. Valsts prezidenta vēstule pieejama:

 <http://www.president.lv/images/modules/items/PDF/vestule06112015.pdf> .

**Izsludinātie likumi**

2015.gadā Valsts prezidents Andris Bērziņš izsludināja 96 likumus, bet Raimonds Vējonis izsludināja 95 likumus.

**Darbība ārlietu un ekonomikas jomā**

**Pamatvirzieni**

1. Aktīva sadarbība ar Latvijas stratēģiskajiem partneriem, stiprinot Latvijas ārējo drošību, kā arī Latvijas ekonomisko attiecību paplašināšana un dažādošana.
2. Valsts prezidenta un Kancelejas aktīva dalība un sadarbība ar citām institūcijām veiksmīgas Latvijas prezidentūras Eiropas Savienības Padomē norises nodrošināšanā.
3. Latvijas eksporta un investīciju piesaistes veicināšana augošajos tirgos, tajā skaitā, Ķīnā, Indijā, Korejā, Dienvidaustrumāzijas, Tuvo Austrumu, Austrumu Partnerības un Centrālāzijas reģionos, kā arī ES valstīs, īpaši Ziemeļeiropā un Skandināvijā ciešā sadarbībā ar Latvijas Investīciju un attīstības aģentūru un uzņēmējus pārstāvošajām organizācijām. Izglītības pakalpojumu eksports, uzkrātās reformu pieredzes nodošana, eksporta tirgu diversificēšana un stiprināšana, transporta, tranzīta un loģistikas projektu attīstīšana, kā arī enerģētikas drošības un neatkarības stiprināšana reģionā.
4. Ārvalstu vēstnieku akreditācijas rakstu saņemšana Satversmes doto pilnvaru ietvaros. Andra Bērziņa prezidentūras laikā (01.01.2015.-07.07.2015.) tika saņemti akreditācijas raksti no 11 ārvalstu vēstniekiem, kā arī darbam ārvalstīs tika nozīmēti 4 Latvijas vēstnieki. Raimonda Vējoņa prezidentūras laikā (08.07.2015.-31.12.2015.) tika saņemti akreditācijas raksti no 17 ārvalstu vēstniekiem, kā arī darbam ārvalstīs tika nozīmēti 11 Latvijas vēstnieki.
5. Situācijas izvērtējums politikas plānošanas jomā un sadarbība ar Ministru kabinetu, Latvijas Republikas Saeimu, pašvaldībām un citām institūcijām. Valsts pārvaldes institūciju darbības saskaņošana kopēju ekonomisko un politisko attīstības mērķu sasniegšanai.
6. Uzņēmējdarbības vides uzlabošana Latvijā un tās reģionos sadarbībā ar uzņēmēju organizācijām, sabiedriskām organizācijām, pašvaldībām un citiem partneriem.

**Aktivitātes ārlietu un ekonomikas jomā Andra Bērziņa prezidentūras laikā** (01.01.2015.-07.07.2015.)

1. Prioritāru vietu Valsts prezidenta darba kārtībā attiecībā uz ārpolitiku ieņēma drošības jautājumi. Vairākkārt notika tikšanās ar vairāku valstu prezidentiem. Tiekoties ar stratēģisko partneru augstajām amatpersonām, tik pārrunāti reģiona drošības jautājumi, kā arī apspriestas ekonomiskās sadarbības paplašināšanas iespējas.
2. Saistībā ar Latvijas prezidentūras Eiropas Savienības Padomē Valsts prezidents aktīvi piedalījās nozīmīgākajos tās ietvaros rīkotajos pasākumos.
3. Latvijas prezidentūras Eiropas Savienības Padomē atklāšanas laikā Valsts prezidents tikās ar Eiropas Komisijas priekšsēdētāju (8.janvārī) un tikās ar Eiropadomes prezidentu (9.janvārī).
4. Valsts prezidents Latvijā 9.janvarī tikās ar Gruzijas premjerministru, lai pārrunātu turpmāko abu valstu sadarbību.
5. Valsts prezidents 12.janvārī tikās ar Ķīnas Tautas Republikas delegāciju, lai pārrunātu iespējas sadarboties pārtikas pārstrādes jomā, importējot to no Latvijas. Sarunā piedalījās arī zemkopības ministrs.
6. Latvijas prezidentūras ES padomē un tirdzniecības meses Zaļā nedēļa atklāšanas ietvaros 15. un 16.janvārī notika Valsts prezidenta darba vizītē Vācijas Federatīvajā Republikā notika tikšanās ar Vācijas prezidentu un kancleri, kā arī viņš piedalījās Latvijas prezidentūras ES Padomē svinīgajā atklāšanas pasākumā.
7. Valsts prezidents 23.janvārī tikās ar Kataras Valsts ārlietu ministru, lai pārrunātu abu valstu ekonomiskās sadarbības paplašināšanu.
8. Valsts vizītē Somijas Republikā no 28. līdz 29.janvārim, Valsts prezidents tikās ar Somijas augstākajām amatpersonām. Paplašināta Latvijas ekonomiskā sadarbība ar Somiju ar mērķi to redzēt starp pieciem lielākajiem Latvijas tirdzniecības partneriem. Būtiska ir pieredzes apmaiņai izglītībā, lai pārņemtu Somijas pieredzi šai jomā. Latvija uzskata par nepieciešamu veidot vēl ciešāku sadarbību starp abu valstu augstākās un profesionālās izglītības iestādēm. Būtisks ir dialogs ar Somiju arī enerģētikas drošības un neatkarības jautājumos reģionā, kā arī savstarpējās sadarbības un kontaktu veidošanai iespējamai ekonomiskai sadarbībai ar Centrālāzijas valstīm.
9. Valsts prezidents 6.februārī tikās ar Eiropas Komisijas priekšsēdētāja vietnieku, lai pārrunātu enerģētiskās drošības stiprināšanas iespējas, īpaši infrastruktūras attīstīšanu un funkcionējoša iekšējā enerģētikas tirgus izveidi.
10. Valsts prezidents Latvijā 18.februārī tikās ar NATO ģenerālsekretāru, lai pārrunātu reģiona drošības jautājumus.
11. Valsts prezidenta valsts vizīte Norvēģijas Karalistē notika 18. un 19.martā. Vizītes laikā Valsts prezidents tikās ar Norvēģijas karali, parlamenta priekšsēdētāju un premjerministri, kā arī piedalījās biznesa forumā. Latvijas un Norvēģijas ekonomisko attiecību dinamika liecina, ka to attīstība ir pozitīva un augoša. Būtiskas ir Norvēģijas investoru izvietotās investīcijas Latvijā. Norvēģija ir trešais lielākais Latvijas investors pēc ieguldījumu apjoma pamatkapitālā. Tāpat Latvija un Norvēģija cieši sadarbojas Eiropas Ekonomiskās zonas ietvaros. Mūsu valstij nozīmīgs ir Norvēģijas sniegtais atbalsts Eiropas Ekonomikas zonas finanšu instrumenta ietvaros.
12. Valsts prezidents 24.martā tikās ar Pasaules Tirdzniecības Organizācijas (PTO) ģenerāldirektoru. Tikšanās laikā tika pārrunātas starptautiskās tirdzniecības aktualitātes un tirdzniecības attiecības ar reģiona valstīm, tajā skaitā ar Krieviju.
13. No 31.marta līdz 1.aprīlim notika darba vizīte Itālijas Republikā. Vizītes laikā valsts prezidents tikās ar Itālijas prezidentu, lai pārrunātu divpusējo attiecību attīstība un Eiropas Savienības aktuālie jautājumi.
14. Valsts prezidenta oficiālā vizīte Austrijas Republikā notika 8. un 9.aprīlī. Tās laikā Valsts prezidents tikās ar Austrijas prezidentu un citām augstām amatpersonām. Latvijas un Austrijas ekonomisko sadarbību raksturo attiecību izaugsme un cieši kontakti. Latvijas interesēs ir jautājumi par infrastruktūras attīstību, pārrunājot iespējamo sadarbību gan dzelzceļa, gan loģistikas jomā, enerģētikas politikas attīstība, kas saistīta ar gāzes apgādi, kā arī duālās izglītības pieredzes pārņemšana no Austrijas.
15. Valsts prezidents 15.aprīlī tikās ar Azerbaidžānas Republikas ārlietu ministru un Kazahstānas Republikas prezidenta īpašo pārstāvi, EXPO 2017 komisāru un ārlietu ministra pirmo vietnieku.
16. Oficiālajā vizītē Latvijā 16.aprīlī ieradās Gruzijas prezidents. Abu valstu prezidentu tikšanās laikā tika pārrunāta turpmāka sadarbība valstu starpā, kā arī pārrunāti aktuālie austrumu partnerības jautājumi, kā arī drošības politika un attiecības ar Krieviju un situāciju Ukrainā. Latvijas un Gruzijas ekonomiskajai sadarbībai ir dinamisks raksturs, paplašinot Latvijas uzņēmumu iespējas tranzīta un transporta, IT, farmācijas un medicīnas preču, kā arī celtniecības materiālu un pārtikas ražošanas nozarēs, ko vēlreiz akcentēja eksporta veicināšanas un investīciju piesaistes Biznesa forums.
17. Valsts prezidenta un Vācijas Federatīvās Republikas ārlietu ministra tikšanās notika 17.aprīlī.
18. UNESCO pasaules preses brīvības balvas pasniegšanas ceremonijas ietvaros 3.maijā notika Valsts prezidenta tikšanās ar UNESCO ģenerāldirektori, lai apspriestu UNESCO aktualitātes no Latvijas perspektīvas.
19. Igauņu-latviešu un Latviešu-igauņu vārdnīcas prezentācijas ietvaros 11.maijā notika Latvijas un Igaunijas Republikas prezidentu divpusējā tikšanās.
20. 14.maijā notika Latvijas Valsts prezidenta tikšanās ar Eiropas Banku federācijas padomes priekšsēdētāju un *Societe Generale* valdes priekšsēdētāju, kā arī ar Vācijas Federālas Konstitucionālas tiesas tiesnešiem.
21. No 20.-21.maijam Latvijas prezidentūras Eiropas Savienības Padomē Latvijā notika Austrumu partnerības samits, kuras ietvaros notika divpusējās tikšanās ar Armēnijas, Moldovas un Ukrainas prezidentiem, Gruzijas premjerministru, Azerbaidžānas un Baltkrievijas ārlietu ministriem.
22. Starp ārpolitiska rakstura pasākumiem tāpat jāatzīmē Valsts prezidenta iesaiste ekonomiska rakstura Latvijas Prezidentūras Eiropas Savienības Padomē pasākumos - Eiropas Biznesa konfederācijas BUSINESSEUROPE prezidentu padomē Rīgā, ASEM Āzijas un Eiropas valstu izglītības ministru sanāksmē, ASEM Satiksmes ministru samitā „Development of Euro-Asia Multimodal Transport Linkages-Status Ouo and Bluprints for the Future” un Austrumu Partnerības 3.biznesa forumā, kas norisinājās Austrumu Partnerības samita ietvaros.
23. Valsts prezidents 1.jūnijā tikās ar Eiropas Savienības valstu lauksaimniecības ministriju delegāciju vadītājiem.
24. Valsts prezidents 29.jūnijā tikās ar Polijas Republikas prezidentu. Tikšanās laikā Melngalvju namā, Valsts prezidents uzdāvināja Polijas prezidentam 1888.gadā izdotā vēsturiskā albuma „Terra Mariana 1186-1888” kopiju.

**Aktivitātes ārlietu un ekonomikas jomā Raimonda Vējoņa prezidentūras laikā** (08.07.2015.-31.12.2015.)

1. Uzsākot Valsts prezidenta pilnvaru termiņu 2015.gada 8.jūlijā, pirmās Valsts prezidenta ārvalstu darba vizītes notika abās Baltijas kaimiņvalstīs – Igaunijas Republikā un Lietuvas Republikā. Vizīšu laikā notika tikšanās ar abu valstu prezidentiem un parlamenta priekšsēdētājiem.
2. NATO Stratēģiskās komunikācijas izcilības centra atklāšanas ietvaros 20.augustā, Valsts prezidents tikās ar Lietuvas Republikas prezidenti, Igaunijas Republikas ārlietu ministri, kā arī ar Amerikas Savienoto Valstu (ASV) Kongresa senatoriem. Tikšanās laikā tika pārrunāta drošības un aizsardzības politika, migrācijas jautājumi, Ukrainas konflikta risinājumi, sadarbība stratēģiskās komunikācijas jautājumos u.c.
3. 10.septembrī Latvijā notika Valsts prezidenta divpusējā tikšanās ar Gruzijas aizsardzības ministri.
4. Valsts prezidents 11.septembrī tikās ar Starptautiskās hokeja federācijas (IIHF) prezidentu un Latvijas Olimpisko komiteju (LOK), pārrunājot sporta nozīmi sabiedrības veselības veicināšanā.
5. Valsts prezidents 21. un 22.septembrī piedalījās 11. Arajološas grupas prezidentu samitā Vācijas Federatīvajā Republikā. Vizītes laikā notika divpusējas tikšanās ar Vācijas Federatīvas Republikas un Polijas Republikas prezidentiem.
6. No 24.septembra līdz 3.oktobrim Valsts prezidents Raimonds Vējonis piedalījās Apvienoto Nāciju Organizācijas (ANO) Ģenerālās Asamblejas 70.sesijā Ņujorkā, ASV, kā arī ANO Globālajā līderu samitā par dzimumu līdztiesību un ANO samitā par globālās attīstības mērķiem pēc 2015.gada. Vizītes laikā notika divpusējās tikšanās ar Indonēzijas Republikas, Turkmenistānas, Kazahstānas Republikas, Gruzijas un Kenijas Republikas prezidentiem, kā arī tikšanās ar Ebreju organizācijām, Ekonomikas sadarbības un attīstības organizācijas (OECD) ģenerālsekretāru un ANO ģenerālsekretāru. Vizītes turpinājumā Vašingtonā Valsts prezidents tikās ar ASV amatpersonām, kā arī piedalījās Eiropas Politikas Studiju Centra ASV-Centrāleiropas Stratēģijas forumā un sniedza uzrunu Vašingtonas Nacionālajā Preses Klubā par stratēģiskajiem izaicinājumiem Latvijai un Transatlantiskajām attiecībām.
7. Valsts prezidenta darba vizīte Briselē, Beļģijas Karalistē notika 13. un 14.oktobrī. Vizītes laikā prezidents tikās ar Eiropadomes prezidentu, Eiropas Komisijas prezidentu un Eiropas parlamenta priekšsēdētāju. Tika pārrunāti migrācijas jautājumi, Lielbritānijas dalība ES, attiecības ar Krieviju, kā arī Ukrainas konflikta risinājumi un Ukrainai nepieciešamais ES atbalsts.
8. Valsts prezidents 22.oktobrī tikās ar ASV speciālo spēku komandieri.
9. No 26. līdz 28. oktobrim notika Valsts prezidenta oficiālā vizīte Ukrainā. Vizītes laikā Valsts prezidents akcentēja ciešo Latvijas un Ukrainas ekspertu sadarbību Ukrainas reformu procesa atbalstam, kā arī norādīja uz nepieciešamību stiprināt starptautiskās sabiedrības atbalstu Minskas vienošanās pilnīgai ieviešanai tuvākajā laikā. Latvijas un Ukrainas sadarbību ekonomikas jomā raksturo sadarbības potenciāls ne tikai lauksaimniecībā, bet arī farmācijā, pārtikas rūpniecībā, mašīnbūvē, kā arī transporta un loģistikas jomās. Latvijas uzkrātā reformu pieredze lauksaimniecībā ir būtiska, palīdzot Ukrainai labāk iepazīt ES tirgus prasības. Liela nozīme ir reģionālajai sadarbībai, it sevišķi mazā biznesa veicināšanai kur Ukrainai ir noderīga Latvijas pieredze kooperatīvu veidošanā. Tāpat nozīmīgs attīstības potenciāls ir gan dzelzceļa, gan gaisa satiksmei starp Latviju un Ukrainu.
10. Valsts prezidents 29.oktobrī tikās ar Eiropas Savienības Lauksaimniecības komisāru, lai pārrunātu aktuālos jautājumus, kā Eiropa var palīdzēt Latvijas lauksaimniecībai, sevišķi piena sektoram, kurš piedzīvo sarežģītu laiku pēc jūtama eksporta apjoma samazinājuma Krievijas noteiktā pārtikas embargo dēļ.
11. Valsts prezidents 3. un 4.novembrī piedalījās NATO Centrālās un Austrumeiropas reģionālajā samitā, kas notika Bukarestē, Rumānijā. Samitā tika pārrunāta nepieciešamība stiprināt drošības garantijas t.s. NATO Austrumu flanga valstīs, panākot atbilstošus lēmumus NATO samitā Varšavā 2016.gada jūlijā.
12. Valsts prezidents 6.novembrī uzrunāja klātesošos ārpolitikas un drošības forumā „Rīgas konference 2015”.
13. Palangā, Lietuvas Republikā 20.novembrī notika triju Baltijas valstu prezidentu tikšanās, kuras laikā tika pārrunāta situācija Ukrainā un Sīrijā, migrācijas jautājumi, kā arī Baltijas valstu ciešāka sadarbība, tajā skaitā, enerģētikas un transporta jomās.
14. 26.novembrī notika Viestura ordeņa Lielkrusta komandiera krusta pasniegšana ASV spēku virspavēlniekam Eiropā un NATO spēku virspavēlniekam Eiropā ģenerālim Filipam Markam Brīdlovam, kā arī divpusējā tikšanās, kuras laikā tika pārrunāti drošības un aizsardzības jautājumi Eiropā.
15. No 29.novembra līdz 1.decembrim Valsts prezidents piedalījās ANO Augsta līmeņa klimata konferencē (COP 21) Parīzē, Francijas Republikā, kur tika panākta vienošanās par siltumnīcas efektu radošo izmešu tālāku samazinājumu līdz 2030. gadam.
16. No 11. līdz 13.decembrim notika Valsts prezidenta darba vizīte Polijas republikā. Vizītes laikā prezidents tikās ar Polijas prezidentu, pārrunājot valstu divpusējās attiecības un sadarbību drošības jautājumos.

**Darbība politikas plānošanas un sadarbības organizēšanas jomā**

 Veicinot vienotu valsts politikas plānošanu, regulāri organizētas Valsts prezidenta tikšanās ar valsts augstākajām amatpersonām – Saeimas priekšsēdētāju un Ministru prezidentu, kā arī ar valdības ministriem. Tāpat notikušas tikšanās ar Saeimā pārstāvēto politisko partiju pārstāvjiem un Saeimas komisiju vadītājiem, kā arī dažādu iestāžu vadību: Centrālās vēlēšanu komisijas priekšsēdētāju, Nacionālo bruņoto spēku komandieri, Satversmes tiesas tiesnešiem, Latvijas Institūta direktori, Valsts izglītības un satura centra vadītāja pienākumu izpildītāju, Satversmes aizsardzības biroja direktoru, Militārās izlūkošanas un drošības dienesta vadību, Valsts kontrolieri, NATO Stratēģiskās komunikācijas izcilības centra direktoru, Satversmes tiesas priekšsēdētāju, Ģenerālprokuroru, Valsts ieņēmumu dienesta ģenerāldirektori, Latgales plānošanas reģiona vadību, Latvijas Zinātņu akadēmijas prezidentu, Latvijas Bankas prezidentu, Latvijas Investīciju un attīstības aģentūras direktoru, Drošības policijas priekšnieku, Augstākās tiesas priekšsēdētāju un Tiesībsargu.

Valsts prezidenta pārstāvji līdzdarbojas Ministru kabineta veidotājas padomēs – Demogrāfisko lietu padomē, Latvijas Pētniecības un inovācijas stratēģiskās padomē un Lielo un stratēģiski nozīmīgo investīciju projektu koordinācijas padomē, Nacionālā attīstības padomē, kā arī Sabiedrības integrācijas fonda padomē. Sadarbības organizēšana ar Saeimas Ilgtspējīgas attīstības komisiju.

**Sadarbība ar pašvaldībām, uzņēmēju organizācijām un sabiedriskām organizācijām**

**Andra Bērziņa prezidentūras laikā** (01.01.2015.-07.07.2015.)

1. Valsts prezidenta dienas kārtībā bija ekonomisko norišu atbalstīšana, līdzdarbojoties Latvijas ekonomikai būtisku projektu tālākā virzībā Olainē, atklājot a/s „Olainfarm” jaunās gatavo zāļu formu ražotni, kā arī apmeklējot uzņēmumu „Peruza” un novērtējot uzņēmuma sasniegto, kļūstot par vienu no nišas produkcijas ražotāju līderiem pasaulē.
2. Sadarbībā ar LTRK Goda Konventu un LDDK tika meklēti risinājumi Latvijas tautsaimniecības attīstībai būtiskos jautājumos.
3. Uzsverot reģionu attīstības nozīmīgumu, Valsts prezidents piedalījās starptautiskajā pasākumā: Lauku kopienu parlaments „Izaugsmes priekšnosacījumu: radīšana mazajās pilsētās un lauku reģionos".

**Raimonda Vējoņa prezidentūras laikā** (08.07.2016.-31.12.2016.)

1. Uzsākot savu prezidentūru, Valsts prezidents Raimonds Vējonis atklāja II Pasaules latviešu ekonomikas un inovāciju forumu, mudinot un aicinot ārvalstu latviešus izmantot savas zināšanas par Latvijas ekonomiskajām vajadzībām un mītnes valsts tirgiem. Valsts prezidents ir uzņēmies turpmāku šī pasākuma patronāžu.
2. Risinot uzņēmējiem būtiskus jautājumus, Valsts prezidents ir vienojies par sadarbību ar uzņēmējus pārstāvošajām organizācijām un sociālajiem partneriem. Tiekoties ar LTRK, LDDK un LBAS ir tikuši pārrunātas sadarbības prioritātes Latvijas ekonomiskās izaugsmes sekmēšanai.
3. Aktīvi iedziļinoties valsts ekonomikas veidojošo politiku dienaskārtībā, Valsts prezidents ticies ar atbildīgajiem nozaru ministriem – ekonomikas, satiksmes un vides aizsardzības un reģionālās attīstības ministriem, pārrunājot nozarēs būtiskos un neatliekami risināmos jautājumus.
4. Latvijas pilsētu pašvaldības ir būtisks investīciju piesaistes un ekonomikas attīstības virzītājspēks – šie un citi jautājumi tika akcentēti Valsts prezidentam š.g. jūlijā tiekoties ar Latvijas Lielo pilsētu asociācijas pārstāvjiem, lai pārrunātu uzņēmējdarbības attīstības jautājumus. Valsts prezidents uzsvēra LLPA nozīmi kā konstruktīvam sarunu partnerim gan likumdošanas procesā valstī, gan dialogā ar valdību strādājot pie atbalsta mehānismiem pašvaldībām būtiskos jautājumos.
5. Lai pārrunātu Latvijas izaugsmes rādītāju prognozes un esošo situāciju, Valsts prezidents tikās ar Latvijas Bankas prezidentu Ilmāru Rimšēviču, vienlaikus akcentējot saprātīgas budžeta politikas nozīmi tautsaimniecības attīstības ilgtspējai.
6. Līdz ar ģeopolitisko notikumu ietekmi, starptautiskajiem notikumiem Ukrainā pusotra gada laikā, kas ietekmējuši, gan kopējo drošības situāciju, gan valstu ekonomisko sadarbību un izprotot Krievijas ieviesto embargo seku ietekmi, kas smagi skāra Latvijas lauksaimniecību, vienus no lielākajiem zaudējumiem radot ražotājiem piena nozarē, Valsts prezidents un zemkopības ministru ar piena nozares pārstāvjiem ir pārrunājis iespējamos atbalsta pasākumus nozarei, norādot, ka situācija piena tirgū prasa atbildīgāku Eiropas Savienības iesaisti šīs nozares problēmu risināšanā, piemērojot plašākus atbalsta mehānismus.
7. Uzsverot sabalansēta valsts budžeta izveides nepieciešamību, Valsts prezidents ticies ar atbildīgajām amatpersonām un institūcijām, aicinot daudz rūpīgāk izvētīt ne tikai valsts budžeta izdevumus, bet arī vienoties par ministriju veicamo funkciju pārskatīšanu.
8. Uzsverot sadarbības un atvērtības lomu ekonomikas attīstībā, Valsts prezidents ir piedalījies LIAA organizētajā, investīcijām veltītajā forumā „Polaris” un atklājis starptautisko Baltijā lielāko pārtikas izstādi „Riga Food 2015”. Tiekoties ar Latvijas Investīciju un attīstības aģentūras vadību, Valsts prezidents ir norādījis, ka valstij ir mērķtiecīgāk jāstrādā pie stratēģiski nozīmīgu projektu iniciēšanas, piesaistot ārvalstu investīcijas un uzņēmējdarbības vides sakārtošanas.
9. Lielā pelēkās ekonomikas sektora dēļ Latvijā daudzās nozarēs ir izkropļots tirgus, kas ražotājiem neļauj attīstīties, tāpēc ar lielāku bardzību jāvēršas pret ēnu ekonomiku, kas rada uzņēmējdarbībai nevienlīdzīgus apstākļus. To, vairākkārt tiekoties ar Valsts ieņēmuma dienestu, ir uzsvēris Valsts prezidents.
10. Uzsverot investīciju nozīmi tautsaimniecībā, Valsts prezidents ir ticies ar Ārvalstu investoru padomes Latvijā (ĀIPL) pārstāvjiem. Runājot par tautsaimniecības vides sakārtošanu, Valsts prezidents uzsvēra nepieciešamību atgriezties pie uzsāktā reformu kursa, kas veicinātu krīzes gados apsīkušo investīciju pieplūdumu, bet izglītības sistēma spētu sagādāt uzņēmējdarbības pieprasījumam atbilstošus cilvēkresursus.
11. Pārrunājot aktualitātes banku nozarē ar Latvijas Komercbanku asociāciju, Valsts prezidents ir uzsvēris, ka Latvijas tautsaimniecības attīstībai kritiski svarīgi, lai būtu nodrošināta jaunu kredītu pieejamība gan uzņēmējdarbībai, veicinot ražošanu, gan ģimenēm mājokļu iegādei – īpaši tām, kurās aug vairāki bērni.
12. Valsts prezidents piedalījās svarīgu tautsaimniecības norišu atbalstā, ņemot dalību Latvijas ekonomikai un iedzīvotājiem būtisku projektu tālākā virzībā, viesojoties uzņēmumos un atklājot jaunas ražotnes Inčukalna novadā Rāmkalnos (SIA „Rāmkalni”), Ogres novadā (SIA „Fazer Latvija”), Stopiņu novadā (Getliņu atkritumu šķirošanas rūpnīca),
13. Certus foruma „Latvijas ekonomikas mērķtiecīgai izaugsmei” ietvaros Valsts prezidents ir norādījis, kašajos globāli sarežģītajos apstākļos ne mazāk svarīga par aizsardzību un iekšējo drošību ir Latvijas ekonomiskā drošība, kas ietver gan valsts ekonomiskās izaugsmes, tai skaitā uzņēmējdarbības un tiesiskās vides, stabilas nodokļu sistēmas, gan sociālo un izglītības jautājumu risināšanu.
14. Izceļot Latvijas sasniegumus IKT nozarē, Valsts prezidents uzrunājis LIKTA gadskārtējās konferences dalībniekus, vienlaikus vēršot uzmanību būtiskiem darāmajiem darbiem nozares konkurētspējas stiprināšanai.
15. Atzinīgi vērtējot Latvijas uzņēmēju, darba devēju, lauksaimnieku paveikto, Valsts prezidents ir godinājis laureātus vairākos sabiedriski nozīmīgos pasākumos - konkursos „Sējējs” un „Skaistākā lauku saimniecība”, pasniedzot kvalitātes zīmi „Zaļais sertifikāts”, apbalvojot Latvijas vērtīgāko uzņēmumu „Top 101” un Latvijas uzņēmumu „Top 500”, uzteicot Latvijas Darba devēju „Gada balvas 2015” laureātus.
16. Esot „Eksporta un inovācijas balvas 2015” patronam, Valsts prezidents piedalījies balvas pasniegšanas ceremonijā, sveicot konkursa laureātus un pasniedzot Eksporta čempiona balvu Rīgas Stradiņa universitātei.

**Valsts prezidenta dalība nozīmīgos kultūras, izglītības un zinātnes pasākumos**

Andra Bērziņa prezidentūras laikā (01.01.2015.-07.07.2015.):

1. Izglītības un zinātnes pasākumi: Valsts prezidents apmeklēja Herdera Rīgas Grīziņkalna vidusskolu un iepazinās ar [Rīgas 2.ģimnāzijas darbību](http://www.president.lv/pk/content/?cat_id=601&type=gallery&id=3428). Viņš piedalījās Ekselences balvas pasniegšanas ceremonijā, starptautiskā skolēnu radošo un pētniecisko darbu konkursa „Vēsture ap mums” noslēguma pasākumā un tematiskajā forumā „Latvijas zinātnes smailes”.
2. Kultūras pasākumi un sabiedriskās aktivitātes: Valsts prezidents piedalījās akcijas „Draudzīgais aicinājums” noslēguma pasākumā, [pasākumā „Gada balva medicīnā”](http://www.president.lv/pk/content/?cat_id=601&type=gallery&id=3428), Latvijas Audžuģimeņu biedrības pasākumā par godu Mātes dienai un [meža nozares gada balvas „Zelta čiekurs” apbalvošanas ceremonijā](http://www.president.lv/pk/content/?cat_id=601&type=gallery&id=3428). Viņš ir rīkojis pieņemšanu XI Latvijas skolu jaunatnes dziesmu un deju svētku organizatoriem), tāpat Valsts prezidents sveicis divas ģimenes, kurās piedzimuši ir trīnīši.
3. Valsts svētku un atceres dienu pasākumi:  [Valsts prezidents piedalījās 1991.gada barikāžu aizstāvju atceres dienas svinīgajos pasākumos](http://www.president.lv/pk/content/?cat_id=601&type=gallery&id=3428), Komunistiskā genocīda upuru piemiņai dienai veltītajos pasākumos, Latvijas Neatkarības atjaunošanas dienai veltītajos pasākumos 4.maijā, Nacisma sagrāves un Otrā pasaules kara upuru piemiņas dienai veltītajos pasākumos un Komunistiskā genocīda upuru piemiņas dienai veltītajos pasākumos.

Raimonda Vējoņa prezidentūras laikā (08.07.2015.-31.12.2015.):

1. Kultūras pasākumi un sabiedriskās aktivitātes: Valsts prezidents piedalījās XI Latvijas skolu jaunatnes dziesmu un deju svētku dalībnieku svētku gājienā un noslēguma koncertā kā arī Latviešu strēlniekiem-100 piemiņas pasākumos. Valsts prezidents apmeklēja Latvijas okupācijas muzeju un Rīgas Geto un Latvijas holokausta muzeju. Viņš piedalījās „Būvindustrijas lielās balvas” pasniegšanas ceremonijā, pasniedza Valsts prezidenta balvas vieglatlētikā balvu. Valsts prezidents piedalījās konkursa „Sējējs” apbalvošanas ceremonijā, Rīgas Brāļu kapu ansambļa noslēdzošās sienas atklāšanā pēc restaurācijas un konkursa „Skaistākā lauku saimniecība” apbalvošanas pasākumā un cikla „Latvijas stāsti Latvijas simtgadei" noslēguma pasākumā, tāpat viņš rīkoja pieņemšanu, atzīmējot Bāreņu dienu. Valsts prezidents izveidoja Simtgades padomi ar mērķi augsta līmeņa domnīcas veidā sekot līdzi svētku plānošanas virzībai un piedāvāt savus ierosinājumus svētku organizācijā. Valsts prezidents piedalījies arī Bērnu rehabilitācijas centra „Poga” atklāšanas pasākumā, Latvijas Skautu un gaidu centrālās organizācijas 25.jubilejas svinībās, akcijas „Latvijas lepnums” apbalvošanas ceremonijā, Dabas koncertzāles 10 gadu jubilejas pasākumā, Ziemassvētku ieskaņas pasākumā Bērnu klīniskās universitātes slimnīcā un „Latvijas gada balva sportā” svinīgajā apbalvošanā.
2. Izglītības un zinātnes pasākumi: Valsts prezidents piedalījās forumā „Izglītība krustcelēs: iespējas un izvēle”, konferencē „Dabaszinātnes un matemātika skolā – efektīvi un radoši”, Ata Kronvalda balvas un ceļojošās balvas „Lielā Pūce” pasniegšanas ceremonijā, Latvijas Universitātes Dabaszinātņu akadēmiskā centra atklāšanas pasākumā, starptautisko mācību priekšmetu olimpiāžu dalībnieku apbalvošanas pasākumā, Vēsturnieku komisijas jaunā izdevuma „Latvijas vēstures un historiogrāfijas problēmas 1918-1990” prezentācijas pasākumā, **izglītības programmas „Iespējamā misija” rīkotajā akcijā „Iedvesmo mācīties!”, vadot mācību stundu Rīgas Osvalda vidusskolā, laikraksta Diena 9.klašu skolēnu konkursa „Kas notiek?” uzvarētāju apbalvošanā un** Latvijas vēsturnieku komisijas konferencē. Viņš arī rīkoja pieņemšanu izglītības programmas „Iespējamā misija” jaunajam iesaukumam.
3. Valsts svētku un atceres dienu pasākumi: Valsts prezidents piedalījās Lāčplēša dienai veltītajos pasākumos 11.novembrī un Latvijas Republikas proklamēšanas97.gadadienaiveltītajos pasākumos 18.novembrī.

**Korespondence**

Valsts prezidenta kancelejā kopumā saņemti 6248 dokumenti, tajā skaitā: 811 apsveikums Valsts prezidentam; 181 likums Valsts prezidentam izsludināšanai un 509 Valsts prezidentam adresētie ielūgumi.

Andra Bērziņa prezidentūras laikā(01.01.2015.-07.07.2015.) saņemti 2635 dokumenti, tajā skaitā – 208 apsveikumi Valsts prezidentam, 86 likumi Valsts prezidentam izsludināšanai.

Savukārt Raimonda Vējoņa prezidentūras laikā (08.07.2015.-31.12.2015.) saņemti 3613 dokumenti, tajā skaitā - 603 apsveikumi Valsts prezidentam; 95 likumi Valsts prezidentam izsludināšanai.

Kopā Valsts prezidenta kancelejā saņemti2307 iesniegumi, no kuriem 1354 bija fizisko personu iesniegumi; 874 bija juridisko personu iesniegumi un 79 kolektīvi iesniegumi. Andra Bērziņa prezidentūras laikā(01.01.2015.-07.07.2015.) saņemti 1060 iesniegumi, no tiem 624 bija nofiziskām personām, 394 juridiskām un 42 bija kolektīvi iesniegumi. Raimonda Vējoņa prezidentūras laikā(08.07.2015.-31.12.2015.) saņemti 1247 iesniegumi, no tiem 730 bija no fiziskām personām, 480 no juridiskām personām un 37 bija kolektīvi iesniegumi

Nosūtītas 692 Valsts prezidenta un 4522 Valsts prezidenta kancelejas vēstules. Andra Bērziņa prezidentūras laikā (01.01.2015.-07.07.2015.) nosūtītas 283 Valsts prezidenta vēstules un 2307 Valsts prezidenta kancelejas vēstules. Raimonda Vējoņa prezidentūras laikā (08.07.2015.-31.12.2015.) nosūtītas 409 Valsts prezidenta vēstules un 2215 Valsts prezidenta kancelejas vēstules.

Valsts prezidents sveica ievērojamus Latvijas iedzīvotājus jubilejās un saistībā ar izciliem sasniegumiem dažādās jomās, kā arī nosūtīja apsveikumus simtgadu jubilāriem.

**Valsts apbalvojumi**

Valsts prezidenta Andra Bērziņa prezidentūrā(01.01.2015.-07.07.2015.) piešķirti 146 Latvijas augstākie valsts apbalvojumi, no tiem 44 piešķirti kā protokolārie valsts apbalvojumi valsts vizītes laikā Norvēģijas Karalistē 2015.gada 18.-19.martā.

Triju Zvaigžņu ordenis – kopā piešķirti 24: piešķirts 21 ordenis un 3 godazīmes personām par nopelniem Latvijas valsts labā;

Viestura ordenis – kopā piešķirti 32: no tiem piešķirti 15 ordeņi un 3 godazīmes personām par nopelniem, 14 personām kā protokolārais valsts apbalvojums valsts vizītes laikā Norvēģijas Karalistē 2015.g.18.-19.martā;

Atzinības krusts – kopā piešķirti 90: piešķirti 56 ordeņi un 4 godazīmes personām par nopelniem Latvijas valsts labā un 30 personām kā protokolārais valsts apbalvojums valsts vizītes laikā Norvēģijas Karalistē 2015.g. 18.-19.martā.

Atbilstoši Valsts apbalvojumu likuma 51.pantam jaunievēlētais Valsts prezidents Raimonds Vējonis, stājoties amatā, ieguva tiesības uz Triju Zvaigžņu ordeņa, Viestura ordeņa un Atzinības krusta augstāko šķiru un Triju Zvaigžņu ordeņa ķēdi. Valsts apbalvojumus Valsts prezidentam pasniedza Saeimas priekšsēdētāja Ināra Mūrniece svinīgā ceremonijā Saeimā 2015.gada 8.jūlijā.

Izmantojot šīs likumā noteiktās tiesības uz ordeņiem, Valsts prezidents sava pilnvaru termiņa laikā realizēs tās Valsts prezidenta amata funkcijas, kas noteiktas citos Valsts apbalvojumu likuma pantos – piedalīsies kandidātu izvērtēšanā valsts augstāko apbalvojumu piešķiršanai, izteiks savus iniciatīvas priekšlikumus, kuras personas būtu apbalvojamas, kā arī pasniegs valsts augstākos apbalvojumus, gan par nopelniem Latvijas valsts labā, gan arī valsts vizīšu laikā, kā arī lems citus ar augstākajiem valsts apbalvojumiem saistītus jautājumus.

Valsts prezidenta Raimonda Vējoņa prezidentūrā(08.07.2015.-31.12.2015.) piešķirti 55 Latvijas augstākie valsts apbalvojumi par nopelniem Latvijas valsts labā.

Triju Zvaigžņu ordenis – kopā piešķirti 23 personām par nopelniem Latvijas valsts labā;

Viestura ordenis – kopā piešķirti 7: no tiem piešķirti 4 ordeņi un 3 godazīmes personām par nopelniem Latvijas valsts labā;

Atzinības krusts – kopā piešķirti 25 ordeņi personām par nopelniem Latvijas valsts labā.

**Apžēlošanas tiesības izmantošana**

Andra Bērziņa prezidentūras laikā(01.01.2015.-07.07.2015.) saskaņā ar Latvijas Republikas Satversmes 45.pantu un Apžēlošanas likumu Valsts prezidents izskatīja 148 apžēlošanas lūgumus.

Pamatojoties uz Satversmes 45.pantu un Apžēlošanas likuma 10.panta pirmo daļu, Valsts prezidents izdeva 8 apžēlošanas aktus un 140 lēmumus par apžēlošanas lūgumu noraidīšanu. Valsts prezidents sešas notiesātās personas daļēji atbrīvoja no pamatsoda izciešanas, divas – pilnīgi atbrīvoja no pamatsoda izciešanas. Nosūtīti 1116 dokumenti par apžēlošanu, t.sk. Valsts prezidenta izdoti 148 tiesību akti apžēlošanas lietās.

Raimonda Vējoņa prezidentūras laikā(08.07.2015.-31.12.2015.) atbilstoši augstāk minētajiem normatīvajiem aktiem Valsts prezidents izskatīja 119 apžēlošanas lūgumus, izdeva 6 apžēlošanas aktus un 113 lēmumus par apžēlošanas lūgumu noraidīšanu.

Valsts prezidents četras notiesātās personas daļēji atbrīvoja no pamatsoda izciešanas, divas – pilnīgi atbrīvoja no pamatsoda izciešanas. Minētajā laika periodā nosūtīti 1047 dokumenti par apžēlošanu, t.sk. Valsts prezidenta izdoti 119 tiesību akti apžēlošanas lietās.

Saskaņā ar Oficiālo publikāciju un tiesiskās informācijas likuma 6.pantu publicēšanai oficiālajā izdevumā „Latvijas Vēstnesis” sniegta informācija par Valsts prezidentu izdotajiem apžēlošanas aktiem. Normatīvajos aktos noteiktajā kārtībā un apjomā Iekšlietu ministrijas Informācijas centram iekļaušanai Sodu reģistrā tiešsaistes datu pārraides režīmā sniegtas ziņas par notiesāto personu apžēlošanu.

**Komisiju, padomju un darba grupu darbs**

**Nacionālās drošības padome** saskaņo augstāko valsts institūciju un amatpersonu īstenotu vienotu valsts politiku nacionālās drošības jomā un izskata tās pilnveidošanas gaitu un problēmas, izskata likumā noteiktos ar nacionālo drošību saistītos plānus un koncepcijas, citus likumos noteiktus jautājumus. **Militārās padomes** darba aktualitāte ir Nacionālo Bruņoto spēku attīstība un integrācija NATO. 2015.gadā notikušas 9 Nacionālās drošības padomes un 2 Militārās padomes sēdes.

**Vēsturnieku komisijas** darbības uzdevumi ir veicināt Latvijas 20.gadsimta vēstures izpēti, īpašu uzmanību pievēršot divu totalitāro valstu – komunistiskās PSRS un nacionālsociālistiskās Vācijas – okupācijas analīzei, kā arī pētījumu rezultātus izskaidrot Latvijas iedzīvotājiem un starptautiskajai sabiedrībai. 2015.gadānotikušas 4 Latvijas vēsturnieku komisijas sēdes un viena kopējā Vēsturnieku komisijas sēde ar Komisijas ārzemju locekļu piedalīšanos.2015. gada 3.novembrī notika Latvijas – Krievijas kopējās vēsturnieku komisijas sēde.

Tika izdots Vēsturnieku Komisijas rakstu krājumu 28.sējumskopumā 500 grāmatas eksemplāros, krājuma atvēršana notika ar Valsts prezidenta piedalīšanos. 2015.gada 4.decembrī notika Vēsturnieku komisijas rīkota starptautiskā konference „Valstiskuma tapšana Baltijas reģionā (1917 – 1922)“

**Valsts valodas komisijas** darbības mērķis ir apzināt un izvērtēt valsts valodas situāciju un izstrādāt ieteikumus latviešu valodas kā vienīgās valsts valodas pozīcijas nostiprināšanai, uzlabošanai un ilgtspējīgas attīstības nodrošināšanai. 2015.gada decembrī Valsts prezidents Raimonds Vējonis atjaunoja Valsts valodas komisijas darbību. Komisijas pirmajā sanāksmē, kas notika 2015.gada 17.decembrī, tika pieņemts komisijas jaunais nolikums, kā arī apspriestas problēmas valsts valodas politikas jomā, nepietiekamais nozares finansējums, informatīvās vides sašķeltības jautājums, kā arī uz gadu atliktie grozījumi Elektronisko plašsaziņas līdzekļu likumā.

**Valsts heraldikas komisija** ir neatkarīga, koleģiāla, pastāvīga institūcija, kuru izveido Valsts prezidents. Komisijas kompetenci nosaka 5 likumi un 3 Ministru kabineta noteikumi. Komisija kā konsultatīva institūcija var tikt iesaistīta administratīvajā procesā, administratīvā pārkāpumu lietvedībā vai kriminālprocesā, tostarp tās pārstāvim piedaloties tiesas sēdēs.

Valsts prezidenta Andra Bērziņa prezidentūras laikā (01.01.2015.-07.07.2015.) notikušas 4 Valsts heraldikas komisijas sēdes, kurās izskatīti 3 pagastu, 2 institūciju, 12 dzimtu ģerboņi; kā arī 3 suvenīri un iepakojumu dizains ar valsts ģerboni, 2 valsts institūciju apbalvojumi, 4 pilsētu apbalvojumi, 2 pašvaldību apbalvojumi, 2 valsts institūciju amata zīmes. Tāpat sniegta konsultācija juridiskos un kultūrvēstures jautājumos Latgales reģiona plānošanas aģentūrai. Divās Valsts heraldikas komisijas darba grupās ar Saeimas un IM pārstāvjiem izskatīti konceptuāli jautājumi par likumdošanas precizēšanu saistībā ar likumu par Latvijas valsts karogu. Valsts heraldikas komisijas saņemto iesniegumu sakarā sniegtas vairāk nekā 40 mutiskas un rakstiskas konsultācijas valsts, pašvaldību, dažādu institūciju un organizāciju pārstāvjiem. 2015.gada 14.maijā tika sarīkoti VIII Ģerboņu svētki, kuros 5 pagastiem ģerboņus pasniedza Valsts prezidents Andris Bērziņš.

Valsts prezidenta Raimonda Vējoņa prezidentūras laikā (08.07.2015.-31.12.2015.) pēc Valsts prezidenta tikšanās 19.augustā ar Valsts heraldikas komisijas pārstāvjiem par komisijas darba prioritātēm un aktuālākajiem uzdevumiem 2015./2016.gada periodā, kā arī par gaidāmo Latvijas simtgadi ar Valsts prezidenta paziņojumu tika apstiprināts Valsts heraldikas komisijas personālsastāvs. Šajā laikā notikušas 5 Valsts heraldikas komisijas sēdes, kurās izskatīti: 2 valsts institūciju ģerboņi, 1 pagastu ģerbonis; 15 dzimtu ģerboņi; 12 valsts institūciju apbalvojumi, kā arī 5 pašvaldību un to institūciju apbalvojumi. Notikušas 2 Valsts heraldikas komisijas darba grupas sēdes, kurās izskatīts jautājums par Valsts prezidenta apbalvojuma koncepciju un grafisko dizainu; izstrādāts un 20.novembrī apstiprināts Valsts prezidenta Cildinājuma raksts. Notikušas 3 Valsts heraldikas komisijas darba grupas sēdes par jautājumiem, kas saistīti ar izmaiņām likumdošanā par Latvijas valsts karogu; kā arī dalība Saeimas Izglītības un kultūras komisijā par jautājumiem, kas saistīti ar precizējumiem likumdošanā par Latvijas valsts karogu.

**Mazākumtautību konsultatīvās padomes** darbības mērķis ir veicināt mazākumtautību dalību pilsoniskajā sabiedrībā un sniegt atbalstu mazākumtautību sociāli politiskās līdzdalības veicināšanai, kā arī sekmēt dialogu par mazākumtautību etniskās, kultūras, valodas un reliģiskās identitātes jautājumiem.

Andra Bērziņa prezidentūras laikā (01.01.2015.-07.07.2015.) 2015.gadā notikusi viena Mazākumtautību konsultatīvās padomes sēde. Tajā tika izvērtēts Padomes četru darbības gadu laikā paveiktais, kā arī formulēti priekšlikumi turpmākā darba pilnveidošanai.

Raimonda Vējoņa prezidentūras laikā (08.07.2015.-31.12.2015.) Mazākumtautību konsultatīvās padomes darbība tiek turpināta ar atjaunotu Padomes sastāvu, kurā līdzās mazākumtautību organizāciju pārstāvjiem darbojas arī pētnieki un mediju eksperti. 2015.gadā notikušas divas Mazākumtautību konsultatīvās padomes sēdes, kurās Valsts prezidents un Padomes dalībnieki vienojušies strādāt pie šādiem jautājumiem: līdzšinējās sabiedrības saliedētības politikas izvērtējums, aktīvs dialogs starp mazākumtautībām un valsts politikas īstenotājiem, mazākumtautību iesaiste Latvijas simtgades pasākumu gatavošanā un īstenošanā, kā arī darbs ar skolu jaunatni.

**Ekspertu grupas pārvaldības pilnveidei** uzdevums bija izvērtēt situāciju un sniegt priekšlikumus pārvaldes pilnveidei. 2015.gadā ekspertu grupas uzmanība tika vērsta uz Latvijas tiesiskajā sistēmā labi zināmajai t.s. patstāvīgo iestāžu problēmai. Atskaites periodā Ekspertu grupa ir sagatavojusi un iesniegusi ziņojumu „Patstāvīgo iestāžu darbības pilnveidošana”, kurā sniegta konkrētās situācijas analīze, vērtējums, un izstrādāti ieteikumi un priekšlikumi, norādot iespējamos uzlabojumus.

Andra Bērziņa prezidentūras laikā notikušas 18 ekspertu grupas darba apspriedes un diskusijas, t.sk. notikušas 12 tikšanās ar patstāvīgo institūciju vadību un valsts pārvaldes jautājumu ekspertiem, juristiem; nolasīti referāti Latvijas Universitātes Juridiskās fakultātes zinātniskajā konferencē un Belostokas (Polija) universitātē. Šajā laikā Ekspertu grupa sadarbībā ar Valsts prezidenta kanceleju rīkoja starptautisku konferenci „Parlamentārās demokrātijas pilnveidošana” un izdeva grāmatu „Priekšlikumi Latvijas publiskās varas pilnveidošanai. Ekspertu grupas pārvaldības pilnveidei materiāli”.

Ekspertu grupas pārvaldības pilnveidei darbība izbeidzas ar Valsts prezidenta Andra Bērziņa pilnvaru termiņa izbeigšanos.

**Tiesiskās vides pilnveides komisija** tika izveidota 2015.gada 23.septembrī ar mērķi sniegt atbalstu Valsts prezidentam Latvijas Republikas Satversmē noteikto funkciju īstenošanā un sekmēt demokrātisko tradīciju nostiprināšanu Latvijas Republikā. Tiesiskās vides pilnveides komisiju vada Dr.iur.A.Endziņš un komisijā darbojas Dr.soc.pol.Ivars Ijabs, Dr.iur.Anita Rodiņa, Dr.soc.pol.Valts Kalniņš un Dr.oec.Inga Vilka. Komisija ir identificējusi tiesiskās vides, sociāli politikās vides un pārvaldības pilnveides jautājumus, par kuriem plāno sniegt izvērtējumu, kā arī ir pēc Valsts prezidenta iniciatīvas ir sniegusi konsultācijas par likumprojektiem, kas skar valsts apdraudējuma gadījumus.

Atskaites periodā (2015.gada 23.septembris – 31.decembris) notikušas sešas komisijas apspriedes un diskusijas. Komisija sniegusi viedokli par likumprojektiem, ko nacionālās drošības stiprināšanai rosināja Valsts prezidents Raimonds Vējonis, kā arī tika uzsākts darbs pie Tieslietu padomes funkciju un darbības izpētes un analīzes.

**Notikumi, kas var ietekmēt Valsts prezidenta kancelejas darbību nākotnē**

Plānojot Valsts prezidenta kancelejas turpmāko darbību, iespējams saskarties ar apstākļiem, kas var to ietekmēt. Būtiskas aktivitātes var tikt veiktas valsts drošības un aizsardzības spēju stiprināšanā, tai skaitā dažādu starptautisku forumu rīkošanai un apmeklēšanai.

Sadarbībā ar valsts akciju sabiedrību „Valsts nekustamie īpašumi” un Rīgas pils atjaunošanas padomi notiek Rīgas pils un tās interjeru restaurācijas un atjaunošanas darbu noslēgums. Saskaņā ar Latvijas Republikas Ministru kabineta 2014.gada 3.novembra rīkojumu Nr.625 Valsts prezidenta kancelejas budžetā tika paredzēts finansējums 4 872 255 euro apmērā Rīgas pils aprīkojuma un mēbeļu restaurācijai, jaunu, analogu reprezentācijas mēbeļu izgatavošanai un iegādei. Mērķis – lai 2016.gada laikā pēc Rīgas pils Priekšpils un Austrumu piebūves pieņemšanas ekspluatācijā Latvijas Valsts prezidents un Valsts prezidenta kanceleja varētu sākt darbu atjaunotajā oficiālajā rezidencē.

Valsts prezidenta izveidotajai Simtgades padomei jāsniedz iespēja veikt aktīvi darbu, lai pildītu uzstādīto mērķi saistībā ar 2018.gadā gaidāmo Latvijas simtgadi - augsta līmeņa domnīcas veidā sekotu līdzi svētku plānošanas virzībai un piedāvātu savus ierosinājumus svētku organizācijai.

Valsts prezidenta

kancelejas vadītājs Guntis Puķītis

ŠĪS DOKUMENTS IR ELEKTRONISKI PARAKSTĪTS

AR DROŠU ELEKTRONISKO PARAKSTU, UN SATUR LAIKA ZĪMOGU

Šteinbrika 67092129

inga.steinbrika@president.lv